Մարկո Ասենսիո

**Մարկո Ասենսիո Վիլեմսեն** (իսպ.՝ Marco Asensio Willemsen, ), բասկա-հոլանդական ծագմամբ իսպանացի ֆուտբոլիստ, կիսապաշտպան։ Հանդես է գալիս «Ռեալ Մադրիդ» ֆուտբոլային ակումբում։

## Մանկություն
Մարկոն ծնվել է Պալմայում։ Նրա մայրը` Մարիա Վիլեմսենը, հոլանդացի է, իսկ հայրը՝ Գիլբերտո Ասենսիոն, իսպանացի։ Պատահական չէ, որ Ասենսիոն և Վան Բաստենը կրում են միևնույն անունը։ Նրա ծնվելուց հետո, մայրը որոշում է նրան տալ իր սիրելի ֆուտբոլիստ՝ հոլանդացի Մարկո Վան Բաստենի անունը։ Մարկոն փոքր տարիքում ծնկներում ունեցել է աճի հետ կապված որոշակի խնդիրներ, որոնք, բարեբախտաբար կարողացել է հաղթահարել։ Երբ տղան 8 տարեկան էր, նրա մայրն արդեն գիտեր, որ որդին խաղալու է Մադրիդի Ռեալում։ Այդ մասին ասել է նաև Մադրիդի Ռեալի նախագահ Ֆլորենտինո Պերեսը. «Քո ծնողներն ինձ հանդիպեցին 12 տարի առաջ Մալյորկայում և ասացին. «Նախագահ, սա մեր տղա Մարկոն է, և մի օր նա խաղալու է Ռեալում»»։ Մարկոյի մայրը մահացել է 2011 թվականին քաղցկեղից, երբ տղան ընդամենը 15 տարեկան էր։ Նա իր գոլերը նվիրում է սիրելի մորը։ Որպես երեխա, նրա առաջին նվերը եղել է գնդակը, որն էլ ճանապարհ է բացել նրա համար դեպի ֆուտբոլային աշխարհ։ Չնայած նա շատ էր սիրում ֆուտբոլը, Մարկոյի ծնողները մեծ ուշադրություն էին դարձնում նրա կրթության վրա։ Ինչպես նա է ասում՝ «Հիշում եմ, որ երբ երեխա էի, գնդակ ստացա, որով ֆուտբոլ էի խաղում, բայց ծնողներս միշտ մեծ ուշադրության են դարձրել ուսմանս վրա»։ Բայց միևնույն է, տղայի ճակատագիրը ՖՈՒՏԲՈԼՆ ԷՐ։

## Ակումբային կարիերա
Մարկո Ասենսիոն «Մալյորկա» ֆուտբոլային ակումբի սան է։ 2013 թվականի հոկտեմբերի 27-ին մասնակցել է «Ռեկրեատիվո» ակումբի դեմ խաղին՝ կատարելով իր նորամուտը Սեգունդայում։ 2014 թվականի մարտի 16-ին՝ «Տեներիֆե» ակումբի դեմ խաղում, Մարկո Ասենսիոն խփել է իր առաջին գոլը հոգուտ «Մալյորկայի»։

2014 թվականի դեկտեմբերին Ասենսիոն պայմանագիր է կնքել Մադրիդի «Ռեալի» հետ. ըստ դրա՝ ֆուտբոլիստն «արքայական ակումբի» խաղացող էր դառնալու 2015 թվականի ամռանը։ Օգոստոսին Մարկո Ասենսիոն խաղային պրակտիկա ստանալու նպատակով վարձավճարով տեղափոխվել է «Էսպանյոլ»։ Սեպտեմբերի 19-ին Ասենսիոն մասնակցել է «Ռեալ Սոսիեդադի» դեմ խաղին՝ կատարելով իր նորամուտը Լա Լիգայում։ 2016 թվականի փետրվարի 20-ին կայացած «Դեպորտիվո Լա Կորունյայի» դեմ խաղում Մարկո Ասենսիոն խփել է իր առաջին գոլը հօգուտ «Էսպանյոլի»։

2016 թվականի ամռանը, երբ ավարտվել է վարձավճարային պայմանագրի ժամկետը, Ասենսիոն վերադարձել է «Ռեալ», որի գլխավոր մարզիչ Զինեդին Զիդանը, հիացած լինելով ֆուտբոլիստի խաղով, որոշել է նրան թողնել թիմում։


«Նա այստեղ երջանիկ է և ցույց է տալիս, որ ուզում է խաղալ «Ռեալում»։ Ես հիացած եմ նրանով, ինչ նա անում է»,- ասել է Զիդանն Ասենսիոյի մասին։


Օգոստոսի 9-ին կայացած ՈՒԵՖԱ սուպերգավաթի խաղարկության՝ «Սևիլյա» ակումբի դեմ խաղում Ասենսիոն կատարել է իր նորամուտն արքայական ակումբի կազմում։ Այդ խաղում էլ նա խփել է իր առաջին գոլը «Ռեալի» օգտին՝ գրավելով Սերխիո Ռիկոյի պաշտպանած դարպասը։ Օգոստոսի 21-ին նա «Ռեալի» կազմում կատարել է իր նորամուտը առաջնությունում՝ մասնակցելով «Ռեալ Սոսիեդադի» դեմ խաղին, որի ընթացքում աչքի է ընկել գոլով։ Հոկտեմբերի 18-ին մասնակցելով լեհական «Լեգիա» ակումբի դեմ խաղին՝ Ասենսիոն խփել է իր առաջին գոլը Չեմպիոնների լիգայում։ 2017 թվականի ապրիլի 18-ին կայացած Չեմպիոնների լիգայի 1/4 եզրափակչի՝ Մյունխենի «Բավարիայի» դեմ խաղում Ասենսիոն գոլ է խփել։ 2017 թվականին նա թագավորական ակումբի կազմում առաջին անգամ դարձել է Իսպանիայի չեմպիոն։ 2017 թվականի ՈՒԵՖԱ Չեմպիոնների լիգայի եզրափակչում՝ իտալական «Յուվենտուսի» դեմ խաղում, Մարկո Ասենսիոն խփել է իր չորրորդ գոլը հօգուտ «Ռեալի» և դարձել մրցաշարի հաղթող։

## Միջազգային կարիերա
2015 թվականին Մարկո Ասենսիոն Իսպանիայի պատանեկան (մինչև 19 տարեկանների) հավաքականի կազմում հաղթել է Եվրոպայի պատանեկան առաջնությունում, որ անցկացվել է Հունաստանում։ Մրցաշարում նա մասնակցել է Նիդերլանդների, Գերմանիայի, Ֆրանսիայի և երկու անգամ Ռուսաստանիմ  հավաքականների դեմ խաղերին։ Ֆրանսիացիների հետ անկացված կիսաեզրափակչում Մարկո Ասենսիոն դուբլ է ձևակերպել։

2016 թվականի մայիսի 29-ին Բոսնիա և Հերցեգովինայի հավաքականի հետ ընկերական խաղում Մարկո Ասենսիոն կատարել է իր նորամուտն Իսպանիայի հավաքականի կազմում։

2017 թվականին Մարկո Ասենսիոն Իսպանիայի երիտասարդական հավաքականի կազմում դարձել է Լեհաստանում անցկացվող Եվրոպայի երիտասարդական առաջնության արծաթե մեդալակիր։ Մրցաշարում նա մասնակցել է Մակեդոնիայի, Պորտուգալիայի, Իտալիայի և Գերմանիայի երիտասարդական հավաքականների դեմ խաղերին։ Մակեդոնացիների դեմ խաղում Ասենսիոն ձևակերպել է հեթ տրիկ։

## Ձեռքբերումներ
**Ակումբային**

 **«[[Ռեալ Մադրիդ]]»**
* Իսպանիայի չեմպիոն – 2016/17
* ՈՒԵՖԱ-ի սուպերգավաթակիր – 2016, 2017
* Աշխարհի ակումբային առաջնության հաղթող – 2016,2018
* Չեմպիոնների լիգայի հաղթող – 2016/17

**Միջազգային**

 **Իսպանիա (մինչև 19)**
* Եվրոպայի մինչև 19 տարեկաների առաջնության հաղթող – 2015

 **Իսպանիա (մինչև 21)**
* Իսպանիայի երիտասարդական առաջնության արծաթե մեդալակիր – 2017

**Անհատական**
* Ամսվա խաղացող Սեգունդայում (2014 թվականի հոկտեմբեր)
* Եվրոպայի մինչև 19 տարեկանների առաջնության «Ոսկե խաղացող» (MVP մրցաշար) (2015)
* Պրիմերայի 2015/16 մրցաշրջանի խաղացող-հայտնություն

## Վիճակագրություն
### Ակումբային
: *2017 թվականի հունիսի 4-ի տվյալներով*

### Հավաքականում
: *2017 թվականի հունիսի 4-ի տվյալներով*

### Խաղերը հավաքականում

**Ընդհանուր՝ 2 խաղ / 0 գոլ, 2 հաղթանակ, 0 ոչ-ոքի, 0 պարտություն**

## Ծանոթագրություններ

## Արտաքին հղումներ
* Ասենսիոյի պաշտոնական Ֆեյսբուքի էջը
* Ասենսիոյի պաշտոնական Տվիտերի էջը
* Ասենսիոյի պաշտոնական Ինստագրամի էջը
* Ասենսիոն transfermarkt-ում
* Ասենսիոն soccerbase.com-ում
* Ասենսիոն WhoScored.com կայքում
* Ասենսիոն Ռեալ Մադրիդի պաշտոնական կայքում
* Ասենսիոն ՈՒԵՖԱ-ի պաշտոնական կայքում
* Ասենսիոն ՖԻՖԱ-ի պաշտոնական կայքում 

Կատեգորիա:2018 թվականի ֆուտբոլի աշխարհի առաջնության մասնակիցներ
Կատեգորիա:2020 թվականի Ամառային օլիմպիական խաղերի արծաթե մեդալակիրներ
Կատեգորիա:Էսպանյոլի ֆուտբոլիստներ
Կատեգորիա:Իսպանացի տղամարդ ֆուտբոլիստներ
Կատեգորիա:Իսպանիայի հավաքականի ֆուտբոլիստներ
Կատեգորիա:Իսպանիայի ֆուտբոլի երիտասարդական հավաքականի ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:Մալյորկայի ֆուտբոլիստներ
Կատեգորիա:Ռեալ Մադրիդի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Իսպանացի օլիմպիական մարզիկներ
Կատեգորիա:Պարի Սեն-Ժերմենի ֆուտբոլիստներ
Կատեգորիա:Աստոն Վիլլայի ֆուտբոլիստներ